Papersnake/gushiwen huggingface dataset:
醉花阴（再用前韵）
陈亮（宋代）

姓名未勒慈恩寺。谁作山林意。杯酒且同欢，不许时人，轻料吾曹事。

可怜风月於人媚。那对花前醉。珍重主人情，闻说当年，宴出红妆妓。
还丹复命篇 五言十六首 其一
薛道光（宋代）

有物含灵体，无名本自然。赤龙藏宇宙，白虎隐丹田。

北斗南辰下，眉毛助睫边。灰心行水火，定息见真铅。
玉簪
杨碧（明代）

瑶池触罢酒倾银，醉跨青鸾舞袖频。失却玉簪云髻亸，东风吹把上花神。
山中
姜特立（宋代）

篱畔黄花翠竹，雨后青山白云。此是山中活计，莫教俗士知闻。
谒金门 江水春暮，篷窗晓寒，残梦未沉，新愁如约，倚舷歌此，惟见浅渚鸳鸯，拍拍背人飞去也。
姚燮（清代）

青山迥。抹上晓鬟烟冷。淡淡柳花飞不定。一丝眉月暝。

罨画溪花春艇。桃叶梦花春枕。荡破水花鸂鶒影。闪来人袖并。
郊庙歌辞。德明兴圣庙乐章。迎俎
佚名（唐代）

盛牲实俎，涓选休成。鼎煁阳燧，玉盥阴精。

有飶嘉豆，既和大羹。侑以清乐，细齐人情。
送韩文饶知均州
刘攽（宋代）

岭梅阴下驻旌旟，五月归更竹使符。汉上川原连梦泽，郧人风使语于菟。

奋髯曹吏知无事，坐啸云山得自娱。建礼会朝兼夜直，羡君覢弩盛前驱。
五弟新卜园居余笑曰柰物力不敷何社中遂以为韵作诗嘲之仍限四章各四韵 其二
袁宏道（明代）

凿地出方空，日费十蛮力。东溪招鹭鸶，西溪捕锦鶒。

束腹耨青畦，图租云母食。墙屏列胸中，日夜几雕刻。
读甘露遗事
范成大（宋代）

神理人情本不同，绝怜鼠辈幸元功。
天公盍假毛氂助，成败都悬反掌中。
曾端伯自承移帅川口有怀风旨无便附信忽领教
曹勋（宋代）

某也庵居久，心形付自然。
山林藏老退，松竹养风烟。
遇物元非远，寻真自一天。
怀人会心处，熟诵见山篇。
训蒙绝句 命二首 其一
朱熹（宋代）

妙合之机不暂停，自然气化与流形。

原于妙合名为命，即此而思得性灵。
春词绝句五首
秦观（宋代）

都城春富百花披，长忆人归驻马时。
浅色御黄应好在，为谁还发去年枝。
题长江
贾岛（唐代）

言心俱好静，廨署落晖空。归吏封宵钥，行蛇入古桐。

长江频雨后，明月众星中。若任迁人去，西溪与剡通。
夏日十二首
张耒（宋代）

种药幽人事，还披木草经。
出川抛旧翠，过雨有新青。
术受壶中秘，方传肘后灵。
不辞勤服饵，为变发星星。
过高比部正甫斋中小酌无肴因共作贫仕诗
区大相（明代）

黔娄过原宪，无事苦留宾。不识今朝贵，还疑旧隐沦。

羹蔬胜肉今，酌醴比醪醇。丘壑道常在，田园情更亲。

双钩窗下草，数卷架中尘。金马喧何避，桑枢辙屡新。

饭儿同脱粟，衣仆尚悬鹑。有室堪容膝，无财可累身。

祇言因宦达，何事以官贫。欲待抛簪绂，归寻南涧蘋。
满庭芳 心自笑
马钰（金朝）

学道修竹，累功积行，常愁行少功亏。劝人作善，於道最相宜。稍稍缘行端正，早傍人、别意猜疑。心自笑，图他功行，怎避是和非。华山陈处士，不侵耕织，山下行稀。尚有人相毁，发叹吟诗。清正无私无曲，任前程、宠辱灾危。随缘过，腾腾兀兀，歌舞乐希夷。
谢翁士特惠笋
李处权（宋代）

北客未识猫头笋，此来逢君欣得之。
出土好色已胜玉，下箸珍味端如饴。
口涎馋嚼笑早计，食指蠕动能前知。
小炉谁见亲煨熟，醉眼瞢腾岸接篱。
西州恸 其二
方祖荫（清代）

吾舅被祸时，兄犹归舅骨。吾兄更惨伤，遗骸荒草没。

碧血化青燐，千人共一窟。阵云蔽日光，荧惑蚀圆月。

草木失芳菲，阴崖阗霜雪。夜夜啸孤魂，关山悲难越。

生前骨肉恩，出门使永诀。岂无梦魂来，一为江上别。

惟应九泉下，甥舅同呜咽。
道士
陈元老（宋代）

头戴鹿胎皮，身披鹤氅衣。月寒丹井立，霜白醮坛归。
小画二首 其二
孙伟（明代）

幽赏盈所抱，心期信一邱。林烟贮茅屋，岁月怀良俦。

草青不近路，日斜聊系舟。夕水涵秋白，孤鸿自去留。
织新衣
姚燮（清代）

釜中百蚕命，机上一絇丝。积丝成百絇，量体织新衣。

新衣颜色娇，衿袖无参差。昨日贴身素，今日生尘淄。

受尘不肯著，弃置衣何辞？山脚十亩棉，病叶黄其姿。

海雹横山来，接接打断枝。秋灯绝纺声，贫妇泣以悲。

蟋蟀鸣入床，夫君长别离。大儿薪一束，不供一粥炊。

小儿菜一匊，不救一日饥。旧纩捡空簏，破碎同蝶飞。

长泪续短线，寸寸心如灰。脱儿髁上布，剪妾衣里衣。

颠倒结作领，窄幅难成围。寄郎穷旅中，与郎瘦相宜。

漏屋彫瓦松，白日乌鸦啼。结烟为愁云，鸦孤雄不归。

燕子坐深堂，羃羃芙蓉帏。微命待西风，西风多偏私。

刺骨千丈霜，不与燕翼如。燕翼如白袷，皎皎明月辉。

可怜屋上鸦，鸦背木叶稀。
采芹亭
方蒙仲（宋代）

武夷山顶足仙槎，欲徃从之天一涯。
具唤小舟酹三谏，向来我祖是通家。
春景 其四 孤舟乱春华
刘辰翁（宋代）

有客孤舟里，风平日又嘉。未须怜岁晚，从此乱春华。

自扣舷三版，相将水一涯。前村随柳色，昨夜宿桃花。

鸥浴波翻锦，渔歌影入霞。江头稠杏暗，子美四娘家。
寄郭筠仙昆仲 其一
江忠源（清代）

翠柏产高冈，百卉无颜色。得一已足珍，双株况挺特。

物生固难量，才大天所啬，嗟此独郁葱，吹嘘岂人力。

大厦需栋梁，良工终见识。霜雪虽云苦，摧挫实培植。

保此后彫心，无为徒郁抑。
仲钦寄民为重斋诗和答 其一
张孝祥（宋代）

斋中寒日影珑葱，斋外参天十八公。二十四州民乐否，莫教一物怨途穷。
次韵李达之冬日自纪二首 其二
王安中（宋代）

古心出古语，不计彼不听。跹跹来问学，政有童九龄。

尚为一事大，更读四方经。但我鲜兄弟，诸妹亦伶俜。

皇皇门户寄，孤耿如晨星。何时休世网，遂逐鸿俱冥。

君穷坐如醉，闻此或少醒。试凭道力胜，两忘楹与莛。
寒食
沈佺期（唐代）

普天皆灭焰，匝地尽藏烟。
不知何处火，来就客心然。
黄州左公歌
佚名（唐代）

我欲逃乡里，我欲去坟墓。左公今既来，谁忍弃之去。
吴熙老家风云图
李彭（宋代）

秦人屈鼎真画师，胸蟠风云人得知。独无佳句自润色，未忍援毫时吐之。

酒浇块磊遂倒橐，素练忽复翻淋漓。宛如盛怒生囊口，飙至霆击何由追。

墨云霮䨴摧半岳，飞动殆莫穷端倪。征人解装马伏枥，居人墐户鸡亦栖。

虚堂高挂发为立，三伏凛凛无炎曦。吴侯怜我惨不乐，卷去随手俱清夷。

乃知非独画工妙，妄念起灭分毫釐。想当在笥常汹汹，不与关河相蔽亏。

会当一雨被八表，何用袐藏深密为。
观十六国吟
邵雍（宋代）

溥天之下号寰区，大禹曾经治水馀。
衣到敝时多虮虱，瓜当烂后足虫蛆。
龙章本不资狂寇，象魏何尝荐乱胡。
尼父有言堪味处，当时欠一管夷吾。
酒熟
陆游（宋代）

侯印何由得酒泉？小槽新熟亦欣然。
放翁达处过彭泽，客自在傍吾自眠。
言事
徐集孙（宋代）

读了南华枕曲肱，无端客梦冷偏增。
官将满去多逃吏，诗不吟不少寄僧。
乱叶打窗猫上案，斜阳过屋鼠窥灯。
孤山在望何时雪，问讯梅花策瘦藤。
蝶恋花 舟中有怀
周世臣（明代）

今夜相思有几许，又怕他宵，无计安排去。野岸萧萧芦自语，各天默默人无据。

好事岂教长久聚，强把鸳俦，一霎分何处。睡眼朦胧多恶绪，披衣坐觑东方曙。
游仙诗十九首 其三
郭璞（魏晋）

翡翠戏兰苕，容色更相鲜。绿萝结高林，蒙笼盖一山。

中有冥寂士，静啸抚清弦。放情凌霄外，嚼蕊挹飞泉。

赤松临上游，驾鸿乘紫烟。左挹浮丘袖，右拍洪崖肩。

借问蜉蝣辈，宁知龟鹤年。
次韵谭令尹茅庵十咏 其六
刘弇（宋代）

到佛元非定，如仙等是家。了忘名利战，秦晋谩彭衙。
养生
陆游（宋代）

禀赋本不强，四十已遽衰，药裹不离手，对酒盘无梨。
岂料今八十，白间犹黑丝，咀嚼虽小艰，幸未如牛?。
昔虽学养生，所遇少硕师，金丹既茫昧，鸾鹤安可期？惟有庖丁篇，可信端不疑。
爱身过拱璧，奉以无缺亏。
孽不患天作，戚惟忧自诒。
挛躄岂不苦，害犹在四支；二竖伏膏肓，良医所不治。
衣巾视寒燠，饮食节饱饥，虎兕虽在傍，牙爪何由施？老人不妄语，聊赋养生诗。
学射道中感事
陆游（宋代）

学射山前宿雨收，篮舆咿轧自生愁。
得闲何惜倾家酿，渐老真须秉烛游。
道废尚书犹乞米，时来校尉亦封侯。
自怜白首能豪在，车辙何因遍九州？
旅次大风
晁说之（宋代）

腊尾春头难作客，借书数帙共徘徊。
洛阳东风远寻我，水波参折冯陵来。
可怜难问洛阳事，念我邑墓有余哀。
汉儿辫发益胡军，望望都门何日开。
勤王之师巿肯发，怒飚激起无摧颓。
黄河高浪大岯山，金贼欲遁不得回。
吴樯楚柁日千里，太府有粟宁待催。
朝廷号令必偃物，我得归到孝王台。
复用前韵
王十朋（宋代）

岁月侵寻等闲过，草庐尚作南阳卧。报国未为蛇吐珠，许身定与谁齐驱。

谩比凌云词赋客，意气飘飘真自得。金溪风月价几何，要须买断共吟哦。
寄答梁鹤庄 其一
缪公恩（清代）

三十年来感逝波，浮云身世变更多。故人零落青门旧，白发盈头唤奈何。
酬崔十五见招
李白（唐代）

尔有鸟迹书，相招琴溪饮。手迹尺素中，如天落云锦。

读罢向空笑，疑君在我前。长吟字不灭，怀袖且三年。
壶中二色桃花
杨基（明代）

素颊映红腮，西园共折来。
怜渠竟先落，知是最先开。
夜饮
曹松（唐代）

良宵公子宴兰堂，浓麝薰人兽吐香。
云带金龙衔画烛，星罗银凤泻琼浆。
满屏珠树开春景，一曲歌声绕翠梁。
席上未知帘幕晓，青娥低语指东方。
题云峰齐云阁示住山思达二绝 其一
胡寅（宋代）

舒捲高低晴复阴，澹然无滓亦无心。不知底处相齐得，且倚危栏一散襟。
岑公岩
马冉（唐代）

南溪有仙涧，咫尺非人间。泠泠松风下，日暮空苍山。
煎茶
释文珦（宋代）

吾生嗜苦茗，春山瓷攀缘。
采采不盈掬，浥露殊芳鲜。
虑溷仙草性，崖间取灵泉。
石鼎乃所宜，灌濯手自煎。
择火亦云至，不令有微烟。
初沸碧云聚，再沸支浪翻。
一碗复一碗，尽啜袪忧烦。
良恐失正味，缄默久不言。
须臾齿颊甘，两腑风飒然。
飘飘欲遐举，未下卢玉川。
清平乐·村居
辛弃疾（宋代）

茅檐低小，溪上青青草。醉里吴音相媚好，白发谁家翁媪？
大儿锄豆溪东，中儿正织鸡笼。最喜小儿亡赖，溪头卧剥莲蓬。(亡 同：无)
送臧寺丞赴建昌
胡宿（宋代）

新擢京司秩，初旌幕府贤。少年裁美锦，昼日抚鸣弦。

山好当衙际，云閒至榻前。庭中无一事，时问岳僧禅。
宿城西怀冷庵
沈周（明代）

水宿其如夜思何，霜风拂鬓影皤皤。语喧杯酒商船近，人映楼台市火多。

川上微波摇缺月，城头高树挂明河。新篇在稿思君教，无那无眠只漫哦。
次韵蜀人李施州芾端午 其一
许月卿（宋代）

几日愁无雨，梦回闻雨声。恰逢端午至，不觉和诗成。

惨淡疑天泪，滂沱吊屈生。邦人云此日，阴感助阴兵。
出德清县
张镃（宋代）

天公有意作诗颠，入得苕溪未见莲。先放水荭围半里，更将芦叶界平川。

明金扇日停苍渚，碧玉环山吐白烟。非是老夫来领略，此中那有地行仙。
度黄瓜岭
程洵（宋代）

十年来往黄瓜路，冒日冲风凌雨雾。今朝短策又披云，一笑成雨复悽楚。

我行对镜并浮鳙，欲攀星斗摩苍穹。黄瓜虽小亦其亚，领略鳞鳞千万峰。
送僧祖麟游龙会
王庭圭（宋代）

大仰古禅窟，秀色摩穹苍。蜿蜒属龙会，半壁开宝坊。

中有寂寞人，宴坐花雨傍。杜门不说法，碧眼照胡床。

子昔喜行脚，拄杖走四方。所至螺鼓闹，正作佛事忙。

是中不可住，令人心发狂。却寻龙会山，夜深闻妙香。

起望山上月，千山同一光。从来远行客，终必还故乡。

便当随月归，急扫松下房。芒屩傥已具，留钱办茶汤。
次韵王立之雪中以酒见饷
晃冲之（宋代）

朔云惨惨驱朝暄，龙沙一尺人相怜。
寒猿哀啸失山木，饥鹤仰唳空舞天。
当年补天直播戏尔，不知修月何时已。
坐烦者旧说辛卯，至遣儿童年忧甲子。
城中米价贵如玉，举家倒廪无斗粟。
千金狐裘岂易得，百绳索鹑衣不堪鬻。
我生但识茅与菅，何曾过眼逢瑶璠。
辱君新诗问所似，欲辨不敢非忘言，
开壶酌酒浇我胸，酒酣起舞颜为红。
会见东风扫冰雪，江梅塞柳烦春工。
感弄猴人赐朱绂
罗隐（唐代）

十二三年就试期，五湖烟月奈相违。
何如买取胡孙弄，一笑君王便著绯。
和刘后村梅花百咏
方蒙仲（宋代）

花昔罗浮山下居，肌肤玉雪缟衣裾。
冷斋不到朝云死，独与松风伴大苏。
舞曲歌辞。吴俞儿舞歌。矛俞
陆龟蒙（唐代）

手盘风，头背分，电光战扇，欲刺敲心留半线。

缠肩绕脰，dl合眩旋，卓植赴列，夺避中节。

前冲函礼穴，上指孛彗灭，与君一用来有截。
题方士繇伯谟五丈所居三首
赵蕃（宋代）

诗名旧仰方丰国，句法亲传吕紫微。
闻道有儿能世业，师门更向晦庵归。
六月三日夜闻蝉
白居易（唐代）

荷香清露坠，柳动好风生。
微月初三夜，新蝉第一声。
乍闻愁北客，静听忆东京。
我有竹林宅，别来蝉再鸣。
不知池上月，谁拨小船行？
览镜见须髯消落为之流涕
文天祥（宋代）

万里飘零等一毫，满前风景恨滔滔。泪如杜宇喉中血，须似苏郎节上旄。

今日形骸迟一死，向来事业竟徒劳。青山是我安魂处，清梦时时赋大刀。
得督学郭宗师书时按察闽中
苏景熙（明代）

桃李迎春媚，云霞傍曙来。花边双骑出，天上一书来。

努力知强饭，褰帷表异才。及门二三子，狂简不知裁。
陶朱公庙
陈师道（宋代）

千篇奏牍漫多知，百战收功未出奇。
名下难居身可辱，郤将湖海换西施。
谢朱促玉二首
刘宰（宋代）

君家只隔小桥西，赠度占星望少微。
已向龙墀摅大对，不应鸾翼尚低飞。
杖藜喜逐先生后，敛板谁知故我非。
欲学丘江吟短句，锦文试觅景阳机。
一溪赵宰惠诗次韵谢
杨公远（宋代）

古歙遭逢定宿缘，作成和气致丰年。
一溪浪静一溪月，百里民安百里天。
草茂圜扉花满县，雨余村落水通田。
正惭欠识荆州原，忽拜雕冰镂玉篇。
寄白头陀
白居易（唐代）

近见头陀伴，云师老更慵。性灵闲似鹤，颜状古于松。

山里犹难觅，人间岂易逢。仍闻移住处，太白最高峰。
读张公煌言满洲宫词足徵其杂揉之实李御史来东都又道数事乃续之 其三
郑经（明代）

元旦后王入庙门，深宫寂静祀祅神。狂淫大像巍然立，跪毕登盘裸体陈。
踏莲叶观音赞
释智朋（宋代）

刹海无数，分身遍普。
莲华叶上，如日卓午。
应作如观，圆通二十五。
泛左蠡
李梦阳（明代）

辞山意不悦，水泛暂可乐。徵风逗帆席，日竟展光耀。

扬歌荡溟昧，鼓枻极窈窕。指顾异晨暮，俯仰改观眺。

出没湖中山，明灭海上峤。素轻左蠡险，今觊石壁峭。

谢屐久巳芜，陶矶寂谁钓。解吟松门咏，令人发悲啸。
刘世疏庵
陈岩（宋代）

乱草枯茅町疃场，寒风捲地日荒荒。
有来提起山庵话，又是先生朽骨香。
祭九鼎十二首
真宗（宋代）

日号丙丁，方号中内。
德惟其时，蠲吉是将。
夫何饮之，黄流玉瓒。
夫何食之，有陈伊馔。
病后
周文璞（宋代）

风灯露水两茫然，莫为欢华少壮年。
无病更须求药物，爱闲犹要觅缗钱。
此生身世揶揄里，末路光阴泣涕前。
快出囊中餐玉法，白云深处日高眠。
经华阴时当腊月十八日忽忆唐人腊尽促归心行人及华阴之句字字凑合遂逐字成十绝 其二
邓云霄（明代）

乡思杳无端，客途何日尽？却怪马蹄轻，不及南飞隼。
舟中望板子矶以南山势甚奇因题长句
姚鼐（清代）

黄山天半卅六峰，包含云海蟠奇松。忽乘风雾走江岸，横入江心如卧龙。

风清雾霁水摇碧，远见初日穿玲珑。烟鬟俯仰久未定，玉圭角立谁为宗。

十年前再入春谷，每下篮舆支短筇。枫丹照眼秋锦乱，茶香薰鼻春焙浓。

山中犹未识山好，正坐一障藏千重。轻舠兀坐忽昂首，有似故人天际逢。

凋零绿鬓尘埃后，借问青山好忆侬。
挽叶润臣观察
谭廷献（清代）

闽海归来日，当君辍瑟辰。平生重知己，当世失斯人。

楚雁来何暮，燕云闇不春。金徽留古调，弦绝自伤神。
上知府大同王太尉六首
魏野（宋代）

两地曾辞最重权，功如温树懒能言。
从来富贵知何限，少有元戎是状元。
永和道中怀成父
赵蕃（宋代）

风帆十幅空百滩，布衾高卧宁知寒。
连明风雨晓增剧，叹我山行逢路难。
立春帖子·太上皇后阁
周必大（宋代）

郁郁纷纷三素云，元君朝帝庆新春。
琼楼玉女争迎拜，应许双成侍给轮。
送饶守李泽民承议
郭祥正（宋代）

倾盖论心古亦难，词源向我泻潺潺。番川共惜颜公去，汉室谁憎贾傅还。

莫遣尘埃侵鬓发，且张图画对云山。何时樽酒重相遇，魏北江东落照间。
送流人
王建（唐代）

见说长沙去，无亲亦共愁。阴云鬼门夜，寒雨瘴江秋。

水国山魈引，蛮乡洞主留。渐看归处远，垂白住炎州。
骂贼
汪泽民（元代）

江城欲破竟何为，独有孤臣谨自持。骂贼肯教双膝屈？忠臣不顾一身危。
离席合赋赠南剑教授盛复之之官
范梈（元代）

首路向朱夏，出关犹到官。麦收风涨暑，梅熟雨留寒。

气候随方异，才名自古难。岂容贤若尔，教授老江干。
玩丹砂 述怀
马钰（金朝）

外乐何曾内动心。个中无口会哦吟。声声清雅透琼林。善听要听听不得，如聋似瞽可追寻。恁时仙佛作知音。
秋近颇有凉意
陆游（宋代）

平旦面数箸，晡时饭一杯。
枝梧长日过，怅望早秋来。
团扇寻诗写，缁巾借样裁。
惟应水边坐，待得市船回。
游灵岩
刘异（宋代）

药水标题不记年，奇花深洞旧通仙。
山回巨荫常遮日，境绝纖埃别是天。
碧照东西江浩渺，绿迷高下竹婵娟。
凭栏周览悠然静，金像香残一炷烟。
闻侯元进死
周紫芝（宋代）

薄宦时难得，馀生老易分。人言侯叔起，诗学鲍参军。

未补胸中线，空修地下文。欲寻高密语，应怕虎狼群。
慈云十咏 其二 庆云禅关
陶宗仪（明代）

庆云五色照清溪，郁郁纷纷望远迷。第一禅关从此入，西头即是古招提。
赞成功
毛文锡（五代）

海棠未坼，万点深红，香包缄结一重重。似含羞态，

邀勒春风。蜂来蝶去，任绕芳丛¤

昨夜微雨，飘洒庭中，忽闻声滴井边桐。美人惊起，

坐听晨钟。快教折取，戴玉珑璁。
南堂新游花坛二首 其一
苏辙（宋代）

乱竹侵红药，病花羞晚春。移根近谈笑，得土长精神。

荣悴非由尔，芬芳止为人。庭西井泉好，汲灌每躬亲。
颂古三十三首
释师观（宋代）

红日杲杲，切忌寻讨。
拈得便用，无非是宝。
郑州梨，青州枣，
大抵还他出处好。
严几道属题江亭饯别图林琴南所写
郑孝胥（清代）

小车何委蛇，到眼数诸寺。江亭阻蒹葭，往复久乃至。

拾级出市尘，长廊净扫地。闻窗觅西山，澹澹略含翠。

或行或倚坐，语默杂嗟谓。此间酒常薄，感怆兼饮泪。

诸贤送严子，各有伤时意。林子序且图，下笔带远思。

严书满天下，身世尚相弃。吾侪怀不平，扼腕定谁冀。

软红襟上痕，检点若梦寐。怅然书与严，绝口向世事。
怀轩辕先生
齐己（唐代）

不得先生信，空怀汗漫秋。月华离鹤背，日影上鳌头。

欲学孤云去，其如重骨留。槎程在何处，人世屡荒丘。
赋得彭祖楼送杨德宗归徐州幕
卢纶（唐代）

四户八窗明，玲珑逼上清。
外栏黄鹄下，中柱紫芝生。
每带云霞色，时闻箫管声。
望君兼有月，幢盖俨层城。
谢李六郎中寄新蜀茶
白居易（唐代）

故情周匝向交亲，新茗分张及病身。红纸一封书后信，

绿芽十片火前春。汤添勺水煎鱼眼，末下刀圭搅麹尘。

不寄他人先寄我，应缘我是别茶人。
定风波·昨夜山公倒载归
辛弃疾（宋代）

昨夜山公倒载归。儿童应笑醉如泥。试与扶头浑未醒。休问。梦魂犹在葛家溪。
千古醉乡来往路。知处。温柔东畔白云西。起向绿窗高处看。题遍。刘伶元自有贤妻。
夜过白云话别
张镇孙（宋代）

遥看天际白云浮，渺渺西飞谁与谋。
归去扶溪溪水阔，秋来还上越台否。
曲君
史安叔（宋代）

冥搜浑不见诗踪，却在陶然一醉中。
到得醒来诗又去，曲君那有许神通。
熟食日
韩淲（宋代）

清明寒食牡丹红，江右无人记洛中。随分曲栏皆一种，任他荒径亦成丛。

百年流落推迁景，一代兴隆造化功。谁识名花有姚魏，数枝单叶倚晴风。
饮马长城窟
吴龙翰（宋代）

汉兵北伐时，饮马长城窟。
此城何以高，中填战夫骨。
此池何以深，战血化为洫。
秋风吹水腥，马闻亦辟易。
马渴可奈何，要马载金戈。
长安有游冶，走马燕支坡。
奉天讨胡檄布四方谕
杨秀清、萧朝贵（清代）

真天命太平天国禾乃师赎病主左辅正军师东王杨，右弼又正军师西王箫，为奉天讨胡，檄布四方，若曰：嗟尔有众，明听予言！予惟天下者，上帝之天下，非胡虏之天下也；衣食者，上帝之衣食，非胡虏之衣食也；子女民人者，上帝之子女民人，非胡虏之子女民人也。

慨自满洲肆毒，混乱中国，而中国以六合之大，九州之众，一任其胡行，而恬不为怪，中国尚得为有人乎？妖胡虐焰燔苍穹，淫毒秽宸极，腥风播于四海，妖气惨于五胡，而中国之人，反低首下心，甘为臣仆，甚矣哉！中国之无人也！

夫中国首也，胡虏足也；中国神州也，胡虏妖人也。中国名为神州者何？天父皇上帝真神也，天地山海，是其造成，故从前以神州名中国也。胡虏目为妖人者何？蛇魔“阎罗妖”邪鬼也，鞑靼妖胡，惟此敬拜，故当今以妖人目胡虏也。奈何足反加首？妖人反盗神州？驱我中国悉变妖魔？罄南山之竹简，写不尽满地淫污；决东海之波涛，洗不净弥天罪孽！予谨按其彰着人间者，约略言之：夫中国有中国之形像，今满洲悉令削发，拖一长尾于后，是使中国之人变为禽犬也。中国有中国之衣冠，今满洲另置顶戴，胡衣猴冠，坏先代之服冕，是使中国之人忘其根本也。中国有中国之人伦，前伪妖康熙，暗令鞑子一人管十家，淫乱中国之女子，是欲中国之人尽为胡种也。中国有中国之配偶，今满洲妖魔，悉收中国之美姬，为奴为妾，三千粉黛，皆为羯狗所污；百万红颜，竟与骚狐同寝，言之恸心，谈之污舌，是尽中国之女子而玷辱之也。中国有中国之制度，今满洲造为妖魔条律，使我中国之人无能脱其网罗，无所措其手足，是尽中国之男儿而胁制之也。中国有中国之语言，今满洲造为京腔，更中国音，是欲以胡言胡语惑中国也。凡有水旱，略不怜恤，坐视其饿莩流离，暴露如莽，是欲使中国之人稀少也。满洲又纵贪官污吏，布满天下，使剥民脂膏，士女皆哭泣道路，是欲我中国之人贫穷也。官以贿得，刑以钱免，富儿当权，豪杰绝望，是使我中国之英俊抑郁而死也。凡有起义与复中国者，动诬以谋反大逆，夷其九族，是欲绝我中国英雄之谋也。满洲之所以愚弄中国，欺侮中国者，无所不用其极，巧矣哉！

昔姚弋仲，胡种也，犹戒其子襄，使归义中国；苻融亦胡种也，每劝其兄坚，使不攻中国。今满洲乃忘其根源之丑贱，乘吴三桂之招引，霸占中国，极恶穷凶。予细查满鞑子之始末，其祖宗乃一白狐、一赤狗，交媾成精，遂产妖人，种类日滋，自相配合，并无人伦风化。乘中国之无人，盗据中夏，妖座之设，野狐升据；蛇窝之内，沐猴而冠。我中国不能犁其窟而锄其穴，反中其诡谋，受其凌辱，听其吓诈，甚至庸恶陋劣，贪图蝇头，拜跪于狐群狗党之中。今有三尺童子，至无知也，指犬豕而使之拜，则艴然怒。今胡虏犹犬豕也，公等读书知古，毫不知羞？昔文天祥、谢枋得誓死不事元，史可法、瞿式耜誓死不事清，此皆诸公之所熟闻也。予总料满洲之众不过十数万，而我中国之众不下五千余万，以五千余万之众，受制于十万，亦孔之丑矣！

今幸天道好还，中国有复兴之理，人心思治，胡虏有必灭之征。三七之运告终，而九五之真人已出。胡罪贯盈，皇天震怒，命我天王肃将天威，创建义旗，扫除妖孽，廓清中夏，恭行天罚。言乎远，言乎迩，孰无左袒之心，或为官，或为民，当急扬徽之志！甲胄干戈，载义声而生色；夫妇男女，摅公愤以前驱。誓屠八旗，以安九有。特诏四方英俊，速拜上帝，以奖天衷。执守绪于蔡州，擒妥欢于应昌。兴复久沦之境土，顶起上帝之纲常。其有能擒狗鞑子咸丰来献者，或能斩其首级来投者，又有能擒斩一切满洲胡人头目者，奏封大官，决不食言：盖皇上帝当初六日造成之天下，今既蒙皇上帝开大恩，命我主天王治之，岂胡虏所得而久乱哉！公等世居中国，谁非上帝子女？倘能奏天诛妖，执蝥孤以先登，戒防风之后至。在世英雄无比，在天荣耀无疆。如或执迷不悟，保伪拒真，生为胡人，死为胡鬼。顺逆有大体，华夷有定名，各宜顺天，脱鬼成人。公等苦满州之祸久矣！至今而犹不知变计，同心戮力，扫荡胡尘，其何以对上帝于高天乎？与义兵，上为上帝报瞒天之仇，下为中国解下首之苦，预期肃清胡氛，同享太平之乐。顺天有厚赏，逆天有显戮。布告天下，咸使知闻。
寄宜兴赵大夫二首
刘宰（宋代）

去接鸳行侣，犹怜鹤发翁。
连翩致嘉实，多旨荐清空。
往见孤成约，酬知有朴忠。
金张业尔耳，相阀自清风。
送庞佑甫五首
韩元吉（宋代）

濯濯机中丝，粲粲绵绣段。
自非同心人，千金孰肯换。
闻庾七左降，因咏所怀
白居易（唐代）

我病卧渭北，君老谪巴东。相悲一长叹，薄命与君同。

既叹还自一，一叹两未终。后心诮前意，所见何迷蒙。

人生大块间，如鸿毛在风。或飘青云上，或落泥涂中。

衮服相天下，倘来非我通。布衣委草莽，偶去非吾穷。

外物不可必，中怀须自空。无令怏怏气，留滞在心胸。
王官二首
司空图（唐代）

风荷似醉和花舞，沙鸟无情伴客闲。

总是此中皆有恨，更堪微雨半遮山。

荷塘烟罩小斋虚，景物皆宜入画图。

尽日无人只高卧，一双白鸟隔纱厨。
别卢使君
贯休（唐代）

杜宇声声急，行行楚水濆。道无裨政化，行处傲孤云。

幸到膺门下，频蒙俸粟分。诗虽曾引玉，棋数中埋军。

山好还寻去，恩深岂易云。扇风千里泰，车雨九重闻。

晴雾和花气，危樯鼓浪文。终期陶铸日，再见信陵君。
寿应茶马 其一
李曾伯（宋代）

自联班序简宸聪，廊庙江湖一节同。百世几人今蜀日，千年一到昔虞风。

得莘渭上康时策，有伊洛间传道功。早晚为霖洗炎热，苍生俱出炭炉中。
中都寄广东提干彭元忠四首
曾丰（宋代）

十期九度自参差，彼此无词可遂非。
投老江西沙石畔，鸥盟不请更相违。
隋宫
鲍溶（唐代）

柳塘烟起日西斜，竹浦风回雁弄沙。

炀帝春游古城在，坏宫芳草满人家。
句
李师中（宋代）

夜如何其斗欲落，岁云莫矣天无晴。
闻筝歌
殷尧藩（唐代）

凄凄切切断肠声，指滑音柔万种情。花影深沈遮不住，度帏穿幕又残更。
暮相思
韦应物（唐代）

朝出自不还，暮归花尽发。岂无终日会，惜此花间月。

空馆忽相思，微钟坐来歇。
遣闷奉呈严公二十韵
杜甫（唐代）

白水鱼竿客，清秋鹤发翁。胡为来幕下，只合在舟中。

黄卷真如律，青袍也自公。老妻忧坐痹，幼女问头风。

平地专欹倒，分曹失异同。礼甘衰力就，义忝上官通。

畴昔论诗早，光辉仗钺雄。宽容存性拙，剪拂念途穷。

露裛思藤架，烟霏想桂丛。信然龟触网，直作鸟窥笼。

西岭纡村北，南江绕舍东。竹皮寒旧翠，椒实雨新红。

浪簸船应坼，杯干瓮即空。藩篱生野径，斤斧任樵童。

束缚酬知己，蹉跎效小忠。周防期稍稍，太简遂匆匆。

晓入朱扉启，昏归画角终。不成寻别业，未敢息微躬。

乌鹊愁银汉，驽骀怕锦幪。会希全物色，时放倚梧桐。
渡滹沱
刘溱（清代）

北风横蓟北，大雪渡滹沱。野旷云俱阔，天寒水不波。

关河燕赵险，忧患帝王多。惆怅南宫道，渔舟入浦歌。
灵响词
佚名（唐代）

此响非俗响，心知是灵仙。不曾离耳里，高下如秋蝉。

入夜声则离，在昼声则微。神灵斥众恶，与我作风威。

妙响无住时，昼夜常轮回。那是偶然事，上界特使来。

何以辨灵应，事须得梯媒。自从灵响降，如有真人来。

存念长在心，展转无停音。可怜清爽夜，静听秋蝉吟。
登泰山太平顶
张方平（宋代）

区区鲁国争蜗角，矗矗齐城磔猬毛。万壑相倾知地险，浮云忽散觉天高。

苍烟自古埋尘世，红日中宵破海涛。七十二君迷旧迹，空教秦汉侈心劳。
吕城舟行晚晴
陈天麟（宋代）

杨柳堤长月一湾，芙蓉花小蓼初斑。
孤帆白鸟无边水，残日断云何处山。
远客自应归兴动，新诗都在晚晴间。
功名有底催人去，只合渔樵作往还。
拟古诗十九首 其十八 客从远方来
孙蕡（明代）

妾有锦绣段，文采裁为衿。上罗连理枝，下织双飞禽。

惜此嫁时物，珍之比南金。良人隔山海，岁月亦已深。

愿因飞鸿翼，寄以表此心。
和程秀才望五老峰
彭汝砺（宋代）

忆步灵芝望翠峦，扁舟今入望中山。沾濡晓雾仙衣湿，点缀春苔鹤发班。

幽谷静闻寒布落，重崖晴见暮云还。世途正为声荣困，谁伴苍颜老此间。
高南仲自云间归退轩盖明府以四诗送之末章专以见及南仲索和遂次其韵 其一
孙应时（宋代）

丽泽存相益，和羹忌苟同。别怀长耿耿，见日苦匆匆。

经派惩燕说，词源味国风。平生子陈子，一瓣记南丰。
翦征袍（同前）
贺铸（宋代）

抛练杵，傍窗纱。巧翦征袍斗出花。想见陇头长戍客，授衣时节也思家。
减字木兰花（宿僧房有作）
辛弃疾（宋代）

僧窗夜雨。茶鼎熏炉宜小住。却恨春风。勾引诗来恼杀翁。

狂歌未可。且把一尊料理我。我到亡何。却听侬家陌上歌。
用前韵招蕃叟弟仍和蕃叟癸卯二绝 其三
陈傅良（宋代）

大飨须三饭，中黄起四维。欲追千古意，眼底合深思。
一剪梅
蔡琬（清代）

天■■■海上楼。云水悠悠。魂梦悠悠。何时负笈到■■。

目断罗浮。肠断罗浮。

今是昨非万斛愁。心业休休。禅业休休。临风对月泪空流。

道远难求。师远难求。
上饶送番江酒次韵谢之
韩淲（宋代）

荐福湖边酒，能来为一中。傃庵知祖道，鄱郡见家风。

治县聊绥抚，诗坛更长雄。名章敢酬唱，雨后夕阳红。
谒金门
张履信（宋代）

春睡起。小阁明窗儿底。帘外雨声花积水。薄寒犹在里。

欲起还声未起。好是孤眠滋味。一曲广陵应忘记。起来调绿绮。

广陵应忘记。起来调绿绮。
夏日从冯葛二太史游碧云寺十韵
于慎行（明代）

灵峰环御苑，宝地敞仙筵。磴道湖边出，重关木杪悬。

危岩深吐月，曲洞细生烟。壁荫捎云竹，阶流喷玉泉。

松风闻梵夜，梅雨散花天。净土风尘绝，空门伏腊偏。

十千初地境，百万尚方钱。响屧苔痕积，璇题鸟迹镌。

无生应證法，有漏未称缘。浩劫何由问，踟蹰翠嶂前。
与陈子高夜话
叶梦得（宋代）

鼓角开东道，山川壮别京。病慵怜窃食，幽愤敢论兵。

废简铅黄暗，驰囊赤白惊。褒衣聊自喜，时见鲁诸生。
寄浙漕王子文野以思君令人老五字为韵得诗五
五迈（宋代）

长沙一倾盖，情好如埙篪。
间关十寒暑，何时不相思。
君为睢邸十，再挹冰玉姿。
升堂拜寿母，摩机识馨儿。
叙旧方恋恋，临分转依依。
自是成鸿燕，羽翼竟差池。
音问久不接，清宵梦见之。
鱼腹得尺素，羊胛经几炊。
陈雷不可作，千载同襟期。
和象翁绝句
卫宗武（宋代）

舟行必水陆行车，此地无桑只种麻。
安得野蚕生活万，化成丝茧遍家家。
遂初
陆游（宋代）

贫士善用短，屏居常自如。
出寻邻叟语，归读古人书。
过店亦沽酒，登山时跨驴。
非关傲麈世，聊欲遂吾初。
赠马恽供奉
刘敞（宋代）

朝廷功名次，晋国在第一。受遗先皇帝，事与周召匹。

丹青烂勋伐，终始最密勿。宗族宜甄庸，百世皆宠秋。

公孙非遐胄，何乃尚淹屈。官名虽供奉，冗散真士卒。

努力习文华，家贫传清德。翰飞终不高，好事见心骨。

人生系逢遇，进退岂定律。古者如尔徒，万户自可必。

今者如尔徒，富贵亦未失。主张有真宰，时态莽回聿。

咄嗟元功世，颇复困蓬荜。吁彼山野人，奚由自奋出。
咏史下·蜀先主
陈普（宋代）

平生信义满乾坤，曾吊诸侯未返魂。
吕布来时枭送洛，不应投许又投袁。
滁阳道中迟李棠轩年兄未至题书驿壁
于慎行（明代）

江楼三日别，相逐不相逢。回首秋山路，寒云隔几峰。

乡心朝见雁，行色夜闻钟。何地还杯酒，应寻放鹤踪。
和同舍夏日四诗
程俱（宋代）

寒暑不到处，翛然天地中。夏冰聊善幻，性水自真空。

松壑凝寒露，荷灯障远风。峨峨欲千仞，扇暍意无穷。
荷花
董嗣杲（宋代）

天机雪锦织鲛绡，艳朵亭亭倚画桥。
无垢自全君子洁，有姿谁想六郎娇。
翠房分菂莲须褪，玉藕抽丝暑叶摇。
花里不妨呼净友，采香须棹月明桡。
金陵览古·后湖
朱存（唐代）

雷轰叠鼓火翻旗，三翼翩翩试水师。
惊起黑龙眠不得，狂风猛雨下多时。
缑山庙
崔曙（唐代）

遗庙宿阴阴，孤峰映绿林。步随仙路远，意入道门深。

涧水流年月，山云变古今。只闻风竹里，犹有凤笙音。
送卢弘本浙东觐省
张祜（唐代）

东望故山高，秋归值小舠.怀中陆绩橘，江上伍员涛。

好去宁中口，加餐及蟹螯。知君思无倦，为我续离骚。
从军行
李昂（唐代）

汉家未得燕支山，征戍年年沙朔间。
塞下长驱汗血马，云中恒闭玉门关。
阴山瀚海千万里，此日桑河冻流水。
稽洛川边胡骑来，渔阳戍里烽烟起。
长途羽檄何相望，天子按剑思北方。
羽林练士拭金甲，将军校战出玉堂。
幽陵异域风烟改，亭障连连古今在。
夜闻鸿雁南渡河，晓望旌旗北临海。
塞沙飞淅沥，遥裔连穷碛。
玄漠云平初合阵，西山月出闻鸣镝。
城南百战多苦辛，路傍死卧黄沙人。
戎衣不脱随霜雪，汗马骖单长被铁。
杨叶楼中不寄书，莲花剑上空流血。
匈奴未灭不言家，驱逐行行边徼赊。
归心海外见明月，别思天边梦落花。
天边回望何悠悠，芳树无人渡陇头。
春云不变阳关雪，桑叶先知胡地秋。
田畴不卖卢龙策，窦宪思勒燕然石。
麾兵静北垂，此日交河湄。
欲令塞上无干戚，会待单于系颈时。
春晚饮西湖上归借榻吴山睡起偶作
史尧弼（宋代）

旅愁底物堪破除，闲出西湖弄妍靡。
苍山为鬓水为鉴，烟幕霓裳秀而绮。
兴酣剧饮醉如泥，妄意将湖比西子。
傍人见之为绝倒，谓我愚痴长康似。
归来寂历竟何得，只有熏熏黑甜美。
梦魂依旧过西湖，潮怒殷床惊不起。
偈四首 其二
释文琏（宋代）

心生种种法生，森罗万象纵横。信手拈来便用，日轮午后三更。

心灭种种法灭，四句百非路好处。直饶达磨出头，也是眼中著屑。

心生心灭是谁，木人携手同归。归到故乡田地，犹遭顶上一锤。
为纪四谒旧相识
刘敞（宋代）

非无负米志，复作退飞身。岂但龙蛇蛰，终惭鸿雁宾。

萧条依陋巷，契阔问通津。长铗行焉往，悲歌夜复晨。

交游青眼隔，世路白头新。意谢栖栖佞，情依恋恋仁。

敢齐天下士，真愧辙中鳞。肯问三年学，壶飧及病亲。
漫兴十一首
赵蕃（宋代）

桃树深红亦浅红，竹竿个个又丛丛。
儿男在田妇行馌，犬卧鸡啼茅舍空。
闻陈元履除诸军审计司
岳珂（宋代）

老去呆衫合付人，除书一昔到柴门。无才空负凝旒眷，有婿初承结绶恩。

未办功名酬父祖，并将佔毕付儿孙。幸然官事渠能了，且注田家老瓦盆。
春后多阴偶成三首用复无逸来贶 其二
赵孟頫（元代）

卧起向北窗，一室可栖迟。取诗三百萹，一一弦歌之。

古道岂为远，先师不吾欺。嘉我有良朋，所志共在兹。

适意聊娱乐，过此非所知。
拟古八首
陈普（宋代）

共工昔暴怒，触折不周山。
此枢太室上，飘落三江间。
枢纽一飞播，满空悉颠翻。
北斗堕其柄，文昌失厥官。
彗星化为跖，搏人以为餐。
天狗行地上，头戴方山冠。
武夷有巨人，方持钓鱼竿。
中宵投袂起，容貌何桓桓。
欲扶紫薇坦，坐使天下安。
复逢驩兜来，被发据其关。
拂衣返空翠，弹琴弄潺湲。
烟霞别一天，回首谢髦蛮。
作乐导水 其十五 倚槛观鱼
许有壬（元代）

鱼乐江湖自不知，非鱼非我敢相欺。卮言我不如庄惠，终日观鱼只有诗。
途中赋落梅
周南（宋代）

一段幽奇破腊忙，只将迟暮了年光。
从教篱落飘零尽，也胜房栊半面妆。
旅中偶成
释斯植（宋代）

风吹客袂寒，飘泊在长安。
对雨春题尽，看云夜坐残。
远山平楚水，苍汉接吴滩。
遥忆天台寺，相携去不难。
六十示儿
贡桂生（清代）

电闪注光六十春，满腔心事对儿陈。毕生耕稼颇知味，十载诗书枉问津。

退一步行途总坦，作三冬计境常新。汝曹学艺须勤奋，磨厉甄陶肯让人。
醉仙
徐积（宋代）

曾共诸仙宴紫微，金钟插羽疾于飞。醉魂已望三山去，犹整华冠齐羽衣。
题画八首 其一
弘历（清代）

微风细雨暮春时，窣地青青蘸柳丝。新水载舟还力弱，柴门绝客欲开迟。

寻山恰称閒游屐，披卷何须镇下惟。最爱子西淂意句，萧斋独对有馀思。
赵将军歌
岑参（唐代）

九月天山风似刀，城南猎马缩寒毛。
将军纵博场场胜，赌得单于貂鼠袍。
山丹五本盛开
陈宓（宋代）

簇簇丹葩巧作丛，开时两月受薰风。
北人见此应偷眼，未羡猩唇鹤顶红。
哭袁提学鲁望十韵
王世贞（明代）

名家称父子，谁似汝南袁。死继修文职，生同命契言。

拮据无素产，跌宕有清尊。白发收经术，朱幡仗主恩。

铲埋争焕发，识汗必腾奔。海岱神犹王，风云变可论。

毁真销至骨，招不返游魂。旧客高阳少，诸生稷下存。

一经遗鲁壁，匹练傍吴门。为报泉台叟，孤儿是悯孙。
观雪六绝 其五
洪朋（宋代）

西山上与云气连，积雪交错于其间。隔江草舍粲可画，谁摇艓子自往还。
次韵吴叔廉山村
许存我（宋代）

田绕青山好住家，短篱疏圃接丘麻。
烟村远近栖鸦乱，竹岸高低飞鹭斜。
泉喷石间严涌雪，雾浮堤外柳吹花。
连云碧色秋光冷，眠犊黄昏草长芽。
偈颂一百三十三首 其九十四
释居简（宋代）

拙拙，拙證巧生，一场败缺。有时證鳖成龟，蓦地證龟成鳖。

诸郎證解使爷钱，磹窠不肖子，拍手笑掀天，笑他弄到帝王前。
告归郡不得请倦于将迎之劳
薛季宣（宋代）

閒居百不忧，何事武昌游。旦旦三江口，时时十里头。

个中都是妄，此外竟何求。生被浮名累，将迎卒未休。
黄山二首 其一
郭祥正（宋代）

秋物已潇洒，临高念岁穷。阵收群雁没，峰断片云空。

月色山川内，笛声关塞中。西人未柔服，长策在诸公。
菩萨蛮·玉阑秋色知谁主
高观国（宋代）

玉阑秋色知谁主。隔阑一架葡萄雨。绿藓怕啼螀。可堪宫漏长。萄丝吟古怨。清泪消尘砚。梦冷不成云。□峰峰外情。
满江红（寿唐夫人）
刘克庄（宋代）

八十加三，人尽讶、还童返少。争信道、夜舂晓织，总曾经了。凛凛共姜当日誓，谆谆孟母平生教。到如今、象服拥鱼轩，天之报。

如船藕，如瓜枣。斑衣舞，金钟＿。望秋宵一点，老人星照。尘世少如娘福寿，上苍知得儿忠孝。待看他、孙子又生孙，添怀抱。
小诗奉送择之仁友赴漕台之招后篇喜赵公之得士而不敢致私怨焉然别怀黯然不能成章亦足以见区区也二首 其一
朱熹（宋代）

之子论交久，深衷两自知。提携方有赖，离索遽成悲。

圣处应无数，书来肯见私。临分莫惆怅，努力共心期。
丁未梦中游王西轩园作是岁十一月二十日狱吏谭遵令狱卒蔡贤笞楠数百谋以土囊压杀之官觉之免
卢楠（明代）

秋日园林一暂过，桃花默默锁空萝。歌声漫逐浮云去，不觉霜风两鬓多。
除夕独饮七章
姚燮（清代）

万物皆暇，一人独劳。谓我无劳，而心慅慅。引酒一石，不能酕醄。

或沽也咎，未醇其醪。言履我闼，仰视天高。嗟我不翼，曷羡雁翱？

亦复有人，乐此今夕。持其心根，造化何役？咀云为餐，空山无辟。

梅华正春，不竞肥瘠。抱月自嬉，芳苔如箦。溪流一泓，愧尔明婳。

烛云跋矣，晨钟未鸣。九道更始，整其玉绳。坦舆万里，视吾掌平。

元有所复，意亦与迎。似逢春女，姣焉目成。玉叶可采，俟我太清。

以河朝海，呼吸气通。室家之乐，形以神逢。耆年引几，酒清肉丰。

拊鼓而笑，膝孙正童。远念羁旅，亦喜亦忡。飘之得系，幸不为蓬。

岂无良朋，远道莫致。天之寥寥，孰闻所欬？蓄有石心，曾不来遗。

非尔云忘，或惮其勚。孤松在庭，如见风谊。酹以一尊，尚同吾醉。

有友不食，釜甑欲尘。如虹之气，积为郁湮。往亦可告，裹足逡巡。

惜我裘敝，不能赠君。笙歌满耳，方宴东邻。筚门在井，朱门自云。

自春徂冬，一瞬同速。物乇将荣，而我仍辱。来曷有涯，为斯娽娽。

在面已黴，在发何绿？古人不存，嗟其命促。慎吾之生，与天地复。
庆涂权尉三首 其三
陈元晋（宋代）

朝忧猛虎夕长蛇，吊战场文忆李华。自笑病来宽带眼，那能老去植幢牙。

如君政合登东阁，顾我惟堪老北涯。宾主秋风南浦路，旗铃好听捷音哗。
浣溪沙 为侍女随春作
叶小纨（明代）

髻薄金钗半亸轻。佯羞微笑隐湘屏。嫩红染面太多情。

长怨曲阑看门鸭，惯嗔南陌听啼莺。月明帘下理瑶筝。
题雪霁图为许良医赋
曹义（明代）

朔风捲地云墨黑，老树号寒怒蛟泣。昨宵滕六逞神功，大块茫茫雪花白。

晓来钩帘睇扶桑，瞳瞳旭日流晴光。琼楼玉宇半□铄，阴崖穷谷微苍茫。

馀寒渐解冰渐释，积素暗添溪水急。骑驴不见灞桥人，杖策时逢探梅客。

客来吟倚水心亭，飘飘诗兴凌沧溟。飞鸥数点落沙渚，扁舟几个悬渔罾。

何人笔底淂幽趣，貌出溪山带村墅。半林残雪映虚窗，彷佛当年读书处。
东西二林寺 其一
沈与求（宋代）

湓浦维舟访梵宫，香炉峰下暂从容。重来不为二林景，永远禅师有旧踪。
湖州歌九十八首 其八
汪元量（宋代）

锦颿高揭绣帘开，鼍鼓声悲凤管哀。
月子纤纤云里见，吴江不尽暮潮来。
昔日
郑獬（宋代）

昔日挥毫多壮思，半天拂下凤凰儿。
夜来雪洒松窗急，开卷先逢白发诗。
病中辱谏议惠甘菊药苗，因以诗赠
姚合（唐代）

萧萧一亩宫，种菊十馀丛。采摘和芳露，封题寄病翁。

熟宜茶鼎里，餐称石瓯中。香洁将何比，从来味不同。
寄罗主管四首
项安世（宋代）

把酒东南望，关心歙水边。
三君同别我，小友不论年。
贾虎风行地，王珠月映川。
州人亦惊倒，此客定能贤。
仙佛之孝十首·寒山子
林同（宋代）

锅里爷娘语，寒山太猛生。
不妨时著眼，直是得人惊。
小山即事二首
杜耒（宋代）

当时尝爱酒，此夕更登楼。
月有十分好，人无一点愁。
云山开宿雾，灯火近清秋。
何事太孤绝，前身是楚囚。
壬辰九月二十二日再入讲筵进讲得诗三首 其三
林文俊（明代）

百官朝退翠华来，日映红云讲殿开。驸马带刀还夹陛，将军列戟尽衔枚。

论思地禁荣重入，简拔恩深愧不才。宴罢仍从东观集，直疑步武接三台。
寄哭缪方石四首 其四
游朴（明代）

石室文成未勒铭，丁阳遽閟草堂灵。亦知高士多遗落，遽使邦人失典刑。

莫恨骅骝终伏枥，相闻诗礼蚤趋庭。韦贤有子能传业，早晚明经起汉廷。
游悟真寺（一作王缙诗）
王维（唐代）

闻道黄金地，仍开白玉田。掷山移巨石，咒岭出飞泉。

猛虎同三移，愁猿学四禅。买香然绿桂，乞火踏红莲。

草色摇霞上，松声泛月边。山河穷百二，世界接三千。

梵宇聊凭视，王城遂渺然。灞陵才出树，渭水欲连天。

远县分诸郭，孤村起白烟。望云思圣主，披雾隐群贤。

薄宦惭尸素，终身拟尚玄。谁知草庵客，曾和柏梁篇。
次韵新乡诸公雪诗二首
刘子翚（宋代）

贪行璀璨意无寒，不管飞花著鬓斑。
一段清光贻老境，十年胜览在家山。
遥知物外徜徉乐，肯放毫端造化閒。
寸铁不携当百战，欲申前令愧辞艰。
次温伯用林公正、刘庆充倡和韵
范成大（宋代）

前山後山梅子雨，屯云日夜相吞吐。
长林绝壑望不到，时有樵归说逢虎。
奔溪朝来忽怒涨，夹岸柳梢余尺许。
屋头未放浓岚散，苦忆清风泛琼宇。
客行落此乱山中，但欲寻人诉羁旅。
比邻邂逅得清士，眉宇津津佳笑语。
杯行起舞出新句，我气已衰聊复鼓。
明年与君杭太湖，扁舟踏浪不踏土。
沉沉玉柱閟仙扃，矫矫虹梁浮水府。
目力无穷天不尽，却笑向来谁缚汝？
咏洗心堂得鸟鸣山更幽 其一
吕天策（宋代）

吾庐一甑大，暑气日焚燎。肉山渐欲摧，性命那可保。

华堂纳虚明，结屋上林杪。扳联此间来，乍喜脱袢扰。

断虹锦连卷，惊沤玉颠倒。晴沙四十里，一日坐可了。

将归复班荆，更迟江月皎。何当制芙蓉，唱棹入鱼鸟。
次韵诚斋送仆往见石湖长句
姜夔（宋代）

客来读赋作雌蜺，平生朱闻衡说诗。
省中诗人官事了，狎鸥入梦心无机。
韵高落落悬甭月，铿锵妙语春冰裂。
一自长安识子云，三叹郢中无白雪。
范公萧爽思出尘，有客如此渠不贫。
堂堂五字作城守，平章劲敌君在口。
二公句法妙万夫，西罩来橐中藏鲁玙。
只今击乌棲曲，不愧当年驾鉴湖。
石公晓起看日出月落
安希范（明代）

我昔曾读弇州伯仲诗，盛称石公日月出没景最奇。

至今两歌犹脍炙，读之往往神先驰。登临自负颇豪逸，入山往往凌崒嵂。

每携短策冲残暑，屡上危峰观落日。缥缈龙山尽大观，未若兹游更奇绝。

昨宵醉月石公湖畔石，归卧山楼正酣适。醉消梦醒鸡乱鸣，照地馀光似霜白。

摩娑睡眼一搔首，瞥见朱霞射东牖。急起凭栏左右望，动魄惊魂叹希有。

湖光湛湛如凝碧，上下水同天一色。若木腾辉桂影寒，日月双悬如合壁。

羲轮渐远东峰翠，望舒西引如相避。金乌鼓翼玉兔顾，相望依依若相媚。

恍疑神女凌波来，双携明镜临妆台。红绡彷佛长裾展，绿縠纡徐舞席开。

又如宜僚弄丸呈巧技，上下回环终不坠。忽然两壁直如衡，不觉双丸若平置。

长风萧萧扬素波，晶盘隐隐呈青螺。遥看天际群峰色，处处岚消出翠蛾。

天地之间亦大矣，五湖不过三百里。乃知见性自无涯，日月升沉只如此。

倚槛徘徊默有，恍惚此身凌倒景。须臾日高月渐没，晓岚犹自侵衣冷。
秋日众哲馆对竹（一作题渚塘馆竹）
许浑（唐代）

萧萧凌雪霜，浓翠异三湘。疏影月移壁，寒声风满堂。

卷帘秋更早，高枕夜偏长。忽忆秦溪路，万竿今正凉。
艇斋
秦观（宋代）

平生乐渔钓，放浪江湖间。
兀兀寄幽艇，不忧浪如山。
闻君城郭寄，左右群书环。
有斋亦名艇，何时许追攀。
钓古不钓今，所得孔与颜。
不然如尔祖，跨鹤出云寰。
冠州
周权（元代）

临津冲要环墟市，横桥断岸人如蚁。车声轧轧风蓬蓬，道上黄尘半空起。

御河柳色如蓝绿，翻翻酒旆风高矗。归马声喧烟火深，落日孤城催暮角。
同陈秘监诸丈送黄商伯守常州石叔访守上饶会
彭龟年（宋代）

惠山滋华池，玉山润百卉。
二贤竞出守，山水亦自慰。
人生别离竞，朋旧走相谓。
尅期会南湖，肯托简书畏。
敬酌万石君，欲叹不敢忾。
愿如玉山高，物物饱生气。
又酌双井公，一举大白既。
愿如惠山清，滴滴濯腑胃。
择侯须择贤，无乃拔其汇。
帝城人欲入，竞进去乃贵。
谁无蝼蚁心，早去亦有味。
朝家急贤秋，人物欠经纬。
想当分符时，欲遣意犹未。
幸无疾其驱，有诏傥可暨。
纪赐十二绝 其八 赐长春酒每夕一尊
严嵩（明代）

直舍灯明里，还摛应制文。宵寒霜漏永，赖此助微醺。
自作寿堂因书一绝以志之
林逋（宋代）

湖上青山对结庐，坟头秋色亦萧疏。
茂陵他日求遗稿，犹喜曾无封禅书。
敖器之宅子落成
刘克庄（宋代）

臞翁卜筑向东皋，小憩江湖半世劳。
绕屋树阴供杖屦，登楼山世发诗骚。
客来贺厦杯行阔，市写抛梁纸价高。
白虎渐台何处在，不如茅舍尚坚牢。
书怀
周宝生（清代）

小草雨露偏，欣欣便得意。才吐一枝花，临风学妩媚。
宿临川禅居寺书方丈壁
释德洪（宋代）

雨过沙村系客船，行间楼殿带晴烟。夜深霜月凉于水，门外云涛远际天。

禾稻丰登如弃土，菱莲甘美不论钱。好峰不住犹行役，匆忆钟山掬涧泉。
送张清叔主簿
孙应时（宋代）

客路虽萍梗，心交真弟兄。
悬知有时别，何忍独先行。
彩服黄花酒，青云白玉京。
寒蝉正凄切，回首得忘情。
题如此江山楼焚馀草
王瑶京（清代）

文章标格两风流，怎禁声名满九州。高士原非才百里，完人别九业千秋。

簪缨难易林泉乐，著作真堪梨枣留。不是吾宗频击节，已闻异国散金求。
依韵和三月十四日清明在席呈
梅尧臣（宋代）

太守风流甚，吟牋写蜀麻。
寻春何处客，映柳阿谁家。
蜡炬传新火，朱栏发旧花。
月光将欲满，特地炤铅华。
闲咏
龚炳（宋代）

年踰八帙雪蒙头，时对亲朋话旧游。万事无心闲日月，一杯有味小公侯。

痴儿粗尔逃讥议，家训从来戒刻掊。世道渐艰宜勇退，为吾及早理松楸。
用前韵送惇立
叶梦得（宋代）

畏作亲友别，况复非中年。身如三眠蚕，已老翻自缠。

朅来守江关，从事宁独贤。经年两大入，爟火通甘泉。

石林岂壶中，亦自有一天。采薇敢言勤，谁与歌劳旋。

上书苦哀祈，倾写志已虔。坐怀北山岩，未见西溪涟。

人言抟风鹏，不及翳叶蝉。共挽携手客，可忘曲肱眠。

首鼠信秃翁，胡为尚迁延。子来幸暖热，愧我一饭先。

清诗似鸣玉，想见蓝田烟。索去何乃遽，临分重依然。
除夜怀刘朋山为坑司干官
朱南杰（宋代）

失脚糟丘又一春，岁除牢落颇关情。
谁家不换桃符句，比屋相闻竹爆声。
旧友未知能铸冶，新年宜入孰陶成。
来朝无甚人交往，乐得齁齁睡到明。
将进酒效鲍明远十首 其十
欧必元（明代）

老丑君莫惜，朱颜皓齿君莫誇。无盐垢面登龙辇，玉貌西施学浣纱。

时来屠沽取卿相，运去英雄没草莽。世盛宁卑五寸毫，时危莫贱千夫长。

对酒叙长歌，穷达如之何。但愿尊中九酝满，莫惜年少朱颜酡。

千秋万世看如此，就业宁知与仲多。
永州有感
廖齐（宋代）

下马连声叩竹门，主人何事感遗恩。
回头泣向儿童道，重见甘棠旧子孙。
紫骝马
祖孙登（南北朝）

独有相思意，聊敞凤皇台。莲披香稍上，月明光正来。

离鹄将云散，飞花似雪回。遥思竹林友，前窗夜夜开。
转应曲 暮春
张友书（清代）

飞雪。飞雪。柳絮漫天时节。青青芳草池塘。斜日闲阶昼长。长昼。

长昼。深院下帘人瘦。
寄焦山圜禅师二首 其一
周孚（宋代）

渺渺城东路，焦仙有旧庐。尝闻大雄谶，真合懒融居。

贫病飘流际，艰难问讯初。一庵容听法，吾老合捐书。
高盖名山院二首 其二
施常（宋代）

步尽千山与万山，白云步处叩禅关。晓猿夜鹤应相笑，笑问劳生几度闲。
经松江陆龟蒙旧居
释智圆（宋代）

甫里旧深隐，夫君道不行。
清名身后在，明月夜来生。
寒水曾垂钓，春田久废耕。
空遗散人传，千古见高情。
宫词
王仲修（宋代）

冒腊交春日向迟，雪残鳷鹊已多时。
宫桃红小匀丹脸，御柳黄深展翠眉。
董崇相先生以郡博来吾广三载余不得一面乃从其门人李绍科马元震辈获私聆绪论亦称愉快也故于其行而贽以诗
欧必元（明代）

中原旗鼓羡登坛，欲谒龙门片刺难。不独下帷尊董相，亦堪高卧笑袁安。

玄经弟子曾私授，白璧何人可借看。相见暂时相别远，高山流水若为弹。
溪西李家
丘葵（宋代）

秧鍼初出未全青，昨夜冈头冷雨晴。
日暮采樵人去后，一痕淡月乱蛙鸣。
寄参寥
张耒（宋代）

春风入楚乡，与子别经岁。
有客过我门，携君尺书至。
昔我出京师，仓皇省家事。
遂令千里别，不一执君袂。
又闻子亦行，杖履若飘驶。
虽成相思诗，欲写不可寄。
飘飘山水梦，时与飞锡值。
乃能以书来，知子犹我记。
浮云随风高，聚散未可计。
迟君冰雪诗，濯我尘埃思。
从陈大将军征蛮
张穆（明代）

羽檄下云中，丛岩鼯鼠躬。书生弃椽笔，慷慨事雕弓。

幕府屈群策，志士饶如熊。采旗捲朝露，猎猎飘英风。

扬舲坐箫鼓，恍与江神同。将军不嗜杀，善胜不在攻。

会见平蛮日，争罗拜令公。
送吕兴元
李新（宋代）

身离梁苑初蚕月，脚蹈秦云已麦秋。
要见使君恩惠久，滔滔长伴汉江流。
颂古四十四首 其三十六
释师范（宋代）

梦里思归问故乡，明明说与尚徉狂。白云尽处重回首，无限青山对夕阳。
偈倾一百三十三首
释法薰（宋代）

至道无难，惟嫌拣择。
山河大地，日月星辰。
草木丛林，鸟兽人畜。
不是龙门客，切忌遭点额。
寄唐子方殿院
陈洙（宋代）

子方簪笔侍丹墀，忧国忘家世所知。
三谏未终先窜逐，一身虽贱系安危。
火中圭璧含真彩，雪外杉松挺直枝。
荆楚秋风共谁语，劝君频访贾生祠。
游真意亭得二绝句示良器 其二
葛胜仲（宋代）

清波澄澈复萦纡，照影湘缨得自娱。寄语溪光容笑傲，人愚那敢便相愚。
栀子花诗
沈周（明代）

雪魄冰花凉气清，曲阑深处艳精神。
一钩新月风牵影，暗送娇香入画庭。
寄吴处厚
邵亢（宋代）

流年直是隙中驹，别后情怀懒似疏。
天上又颁新岁历，床头未答故人书。
殷勤鱼雁功曹檄，狼藉杯盘上客鱼。
好在仲宣家万里，从军苦乐定何如。
再赋
陈与义（宋代）

西园芳气雨余新，唤起亭中入定人。
为报使君从酿酒，梅花落尽不关春。
二祖真赞
释慧空（宋代）

缺齿老胡不敢说，一夜谩天三尺雪。神光初只立齐腰，大地到今寒彻骨。

寒彻骨，金刚扶起泥人佛。樵歌渔唱乐升平，灵芝瑞草年年出。
题指南轩二绝
胡寅（宋代）

老屋萧疎四五椽，瓦炉时冷断诸缘。
客来若问名轩意，莫似维摩但默然。
探龙湫因观古琼树一首
王世贞（明代）

素秋送馀晷，深山饶伏奇。贾勇若无先，独造中所私。

纳云穿奇搆，画石置清漪。天规隐䆗窱，壑舟入逶迤。

拊足唱高音，泠泠逗幽崖。脩干吐潜虬，舞蛟出惊枝。

昔贤歌琼树，今我复来兹。俯仰千秋意，泫然令心悲。
张巨山赋蜡梅因成四首
刘子翚（宋代）

尖萼破微霜，明犀透清暾。
不有朱紫繁，那知中色尊。
算钱铺
韦骧（宋代）

里名胜母曾车止，邑号朝歌墨驭还。我领漕权来此坐，不惟自哂且赪颜。
六月二十一日早行十六首
吴芾（宋代）

篮舆亟欲到柴门，终日驱驰亦苦辛。
野外莫嫌车骑少，笙歌两部自随人。
次韵酬朱昌叔五首
王安石（宋代）

乐世闲身岂易求，岩居川观更何忧。
放怀自事如初服，买宅相何亦本谋。
名誉子真矜谷口，事功新息困壶头。
知君於此皆无累，长得追随圹埌游。
次韵陈无伤春日书事
廖刚（宋代）

百草千花巧趁春，爱春何独水边人。青门紫陌酒旗飏，丽日和风天气新。

白玉少年长带佩，红蕖游女小腰身。自怜惯作金明客，坐对闲窗满席尘。
黄冈杂咏 其一
吴向（明代）

稳睡寒床帖竹枝，宛然奇梦诵新诗。一樽贮却香醪好，留到看山对菊时。
送袁进士赴举
宋祁（宋代）

秋郊帐饮曙烟销，素签凉飔满泬寥。
南国大沽三献玉，西京催驾一封轺。
频年衣敝缁尘化，几夕文成密雪飘。
奏御前期深底处，紫清仙阙郁岧峣。
题老融画弥勒
楼钥（宋代）

乘风欲去东南，回头此意谁参。
当时蹉过足庵，却来攻愧同龛。
梅花
王铚（宋代）

古称秀色若堪餐，冷艳幽香画更难。
草木尽枯风正恶，雪霜初更月偏寒。
须知净几明窗见，不似苍山迥野看。
羌笛一声悲落尽，伤心何待百花残。
晚山蝉
鲍溶（唐代）

山蝉秋晚妨人语，客子惊心马亦嘶。能阅几时新碧树，

不知何日寂金闺。若逢海月明千里，莫忘何郎寄一题。
次韵范纯仁和郭昌朝寺丞见寄二首
宋庠（宋代）

言路再居无少补，护边三岁乏微勋。
非才自合投闲地，竭节终微报圣君。
老去风光流似水，病来世味薄如云。
读书记一将忘十，少壮谁教不自勤。
同潜道人登会稽山谒禹陵
俞明震（清代）

漾舟寻禹穴，百里同春风。桑麻翳平野，钩画千渠通。

蕞尔海东隅，乐利神所钟。千山拥藜杖，扶我入清雄。

俯惊岩壑奇，始悟积水空。在德非馨香，辟此五亩宫。

幽怀忽整肃，万籁皆笙镛。烟云到海尽，浩荡思神功。

道人精地学，纵览登炉峰。桑田变沧海，此理焉能穷。

滔天来日难，蚁磨随西东。
奉和经略庞龙图延州南城入咏·飞苔园
司马光（宋代）

军中富余暇，飞苔同城隈。
雍容陪后乘，一一应刘才。
夏日七首
张耒（宋代）

蕲簟纱厨与夏宜，法曹腰腹大何为。
重云到地翻盆雨，却是幽人稳睡时。
东池
孙锡（宋代）

一片沧州景，寒光湛碧流。
有时双鲤跃，尽日采鸳浮。
绿荇千丝密，红蕖万朵稠。
琴尊约佳客，乘月泛归舟。
呈曹子方
晁补之（宋代）

曹子金门等陆沉，壮年裘马四方心。
檄傅白羽从沙井，诗写红方遍武林。
兵甲胸中无敌国，丝桐世外有知音。
相逢不饮何为者，祗作寒厅拥鼻吟。
鲍防员外见寻因书情呈赠（曾与系同举场）
秦系（唐代）

少小为儒不自强，如今懒复见侯王。览镜已知身渐老，

买山将作计偏长。荒凉鸟兽同三径，撩乱琴书共一床。

犹有郎官来问疾，时人莫道我佯狂。
春怀
裘琏（清代）

墙外落花红，流莺啼树中。客心原断绝，不敢怨春风。
徐潭即事二首
刘克庄（宋代）

不要元戎访草堂，勿烦儿子表泷冈。
一窗看设囊萤几，四壁惟安梦蝶床。
聊与僧分半间屋，且无人夺上三房。
韩公作志潘郎诔，得似先生自举扬。
柳眉 其二
张弘范（元代）

睡起纱窗对晓奁，暂时初识远山尖。多情笑煞张京兆，应恐香螺涴玉纤。
赠李辅圣
黄庭坚（宋代）

交盖相逢水急流，八年今复会荆州。
已回青眼追鸿翼，肯使黄尘没马头。
旧管新收几妆镜，流行坎止一虚舟。
相看绝叹女博士，笔研管弦成古丘。
宝鼎现·晚风微动
吴潜（宋代）

晚风微动，净扫天地，云裾霞绮。将海外、银蟾推上，相映华灯辉万砌。看舞队、向梅梢然昼，丹焰玲珑玉蕊。渐陆地、金莲吐遍，恰似楼台临水。老子欢意随人意。引红裙、钗宝钿翠。穿夜市、珠筵玳席。多少吴讴联越吹。绣幕卷、散缤纷香雾，笼定团圆锦里。认一点、星球挂也，士女桃源洞里。闻说旧日京华，般百戏、灯棚如履。待端门排宴，三五传宣禁侍。愿乐事、这回重见，喜庆新开起。瞻圣主、齐寿南山，势拱东南百二。
渔樵耕牧词有序 其一
邓云霄（明代）

八月流潦清，芙蓉浇秋水。白云江上来，伴宿空船里。

持竿不设饵，取适而已矣。偏嫌张季鹰，更羡鲈鱼美。
自沙县抵龙溪县值泉州军过后村落皆空因有一绝
韩偓（唐代）

水自潺湲日自斜，尽无鸡犬有鸣鸦。

千村万落如寒食，不见人烟空见花。
大鹏咏
申颋（清代）

蒙庄赋《逍遥》，北溟生胸臆。奇气化为鹏，扶遥渺八极。

寰中奇世界，谁睹垂云翼。我欲乘其背，不使六月息。

回翔与天处，俯仰周万亿。戏掷一羽坠，尽屈人间力。

庶几服愚顽，永绝戈与弋。气嘘阴阳转，雨旸无愆忒。

翅簸山海平，天下无倾仄。两爪握双曜，岁序无催逼。

我乃驱之游，逍遥玩物色。浩荡无古今，曾何辨畛域。
武陵春·绿蕙红兰芳信歇
晏几道（宋代）

绿蕙红兰芳信歇，
金蕊正风流。
应为诗人多怨秋，
花意与消愁。
梁王苑路香英密，
长记旧嬉游。
曾看飞琼戴满头，
浮动舞梁州。
感遇诗三十八首·其八
陈子昂（唐代）

吾观昆仑化，日月沦洞冥。
精魄相交会，天壤以罗生。
仲尼推太极，老聃贵窈冥。
西方金仙子，崇义乃无明。
空色皆寂灭，缘业定何成。
名教信纷藉，死生俱未停。
海舶遣怀
王继香（清代）

屈指乘楂第七回，求仙何处觅蓬莱。百年身世浮名误，万里风涛倦眼开。

帆影和云随日落，浪花如雪拍天来。舵楼泼墨馀豪兴，漫向龙门感暴䰄。
登峄山后经官桥作
王世懋（明代）

偷作闲身上峄山，强留春色马蹄间。
棠梨野戍欲飞尽，杨柳官桥犹耐攀。
晓月似将闺恨锁，晨风先送梦魂还。
年来头鬓元如许，莫道黄尘染更斑。
句
罗寿可（宋代）

追思往事真堪恨，误却南兵是蔡州。
邑令招讲上元故事与簿尉同赋二首
程公许（宋代）

星弁荧煌鼎足三，河阳春意十分添。
和衷总是清时瑞，令节应须乐事兼。
山径晚陪琼玉佩，讼堂夜醉水晶帘。
羽书撤年方成熟，賸折梅花插帽簷。
兰亭诗二首 其二
孙统（魏晋）

地主观山水，仰寻幽人踪。回沼激中逵，疏竹间修桐。

因流转轻觞，冷风飘落松。时禽吟长涧，万籁吹连峰。
仲明兄弟访别郊居
李流谦（宋代）

眼远孤帆没，临流一怅然。
分携惜此日，作恶验中年。
惟有加餐祝，仍期得句传。
相看俱四十，香火好因缘。
岛居八首
张煌言（明代）

天地劳何甚，空山足息机；玄黄悲鼎沸，苍莽看帆飞。

误世芙蓉剑，撩人薜荔衣；迷途知未远，还复卧凫矶？
军中擒逆首林爽文槛送过泉纪事
赵翼（清代）

木笼装囚语啾唧，兵卫簇成片云黑。不须露布曳长缣，夹道争云海东贼。

海东贼本一细民，岂读兵书习部勒。结交无赖匿亡命，官索逋逃竟不得。

半夜无端啸廷戈，杀吏攻城血流赤。是时鼎沸虽披猖，猝起犹堪灭朝食。

后先航海诸宿将，持重养威示不测。隔海调兵动几旬，兵添一万贼添亿。

孤城遂困重围中，糠籺俱空煮履革。三番赴救阵未开，两路继援涂又塞。

倘非庙算决大举，绝岛妖氛几时熄。即今就缚入槛车，不过圈牢一豚腯。

若论经岁军赀费，千两黄金一两骨。时清岂许伏莽滋，事缓几成燎原欻。

一鼷乃须千钧弩，此事谁当任其罚。
句
罗可（宋代）

斜侵潘岳鬓，横上马良眉。
饮酒
胡安（清代）

菊间被酒竹间行，待得云销看月明。
莫笑郎当鲍老态，已知倾倒曲生情。
丹枫叶落分溪色，黄鸟群鸣杂雨声。
晓起凭阑皦衣薄，秋风吹梦堕江城。
夏日金陵制幕即事
王同祖（宋代）

早来留得气清明，吏振军书课日程。
秉烛搀先书押了，闲欹凉枕数残更。
饯莹上人
孙觌（宋代）

金地布时黄鹤下，化身现处赤乌来。如今只履西归去，又见天花一叶开。
淳熙十六年皇后册宝十三首
佚名（隋代）

帝庆三宫，膺受宝册。
御于中闱，载欣载扬。
迺孚阴教，迺胆内则。
翼翼鱼贯，罔不承式。
安福舻
弘历（清代）

别馆此停骖，轻舻泊碧潭。又兹来赵北，曾与到江南。

泛景真无尽，敲吟向所谙。推篷宜夕眺，万顷月波涵。